b'\n_START_ARTICLE_\nMaissi\n_START_SECTION_\nHistoria\n_START_PARAGRAPH_\nMaissin on p\xc3\xa4\xc3\xa4telty kehittyneen teosintti-hein\xc3\xa4st\xc3\xa4 noin 8700 vuotta sitten Meksikossa Balsas-joen laaksossa. Ajanm\xc3\xa4\xc3\xa4ritys perustuu asuinluolan kiviesineist\xc3\xa4 l\xc3\xb6ytyneisiin kasvien fytoliitteihin eli kasvien soluissa oleviin mineraalihiukkasiin, joiden perusteella voidaan tunnistaa kasveja ja kasvinosia. Fytoliittien osoitettiin olevan per\xc3\xa4isin viljellyn maissin t\xc3\xa4hkist\xc3\xa4 eik\xc3\xa4 teosintist\xc3\xa4. _NEWLINE_Viljellyst\xc3\xa4 maissista on l\xc3\xb6ydetty todisteista noin 7\xc2\xa0000 vuoden takaa. Maissi on intiaanien viljelem\xc3\xa4 kasvi ja lienee t\xc3\xa4rkein elintarvike V\xc3\xa4li- ja Etel\xc3\xa4-Amerikan intiaaneille. Muuhun maailmaan maissi levisi 1400- ja 1500-lukujen taitteessa._NEWLINE_Maissin kasvun vahingoittamisesta seurasi ankara rangaistus. Bartolom\xc3\xa9 de las Casas kertoo: "Kaksikymment\xc3\xa4 vuotta t\xc3\xa4ytt\xc3\xa4nyt tuomittiin kuolemaan, jos vahingoitti maissin t\xc3\xa4hki\xc3\xa4. Nuorempi tuomittiin maksamaan tekem\xc3\xa4ns\xc3\xa4 vahingon. Se, joka korjasi maissin ennen kuin jyv\xc3\xa4 oli t\xc3\xa4ysin kehittynyt, tuomittiin kuolemaan."_NEWLINE_On arvioitu, ett\xc3\xa4 intiaanien sotajoukkoja ja my\xc3\xb6hemmin my\xc3\xb6s espanjalaisten joukkoja muonittavat tortillerat kykeniv\xc3\xa4t kukin valmistamaan kymmenkunnalle miehelle p\xc3\xa4iv\xc3\xa4n annoksen tortilloita. Tortilloiden puuttuessa oli mahdollista sy\xc3\xb6d\xc3\xa4 pinolea, paahdetun maissin jauhoa, jota oli helppo kuljettaa ja sy\xc3\xb6d\xc3\xa4 sit\xc3\xa4 veteen sekoitettuna. Veracruzilainen jesuiitta Francisco Javier Clavijero kertoo historiateoksena meksikolaisia ruokia koskevassa luvussa, miten sotaa k\xc3\xa4yv\xc3\xa4t intiaanit saattoivat sy\xc3\xb6d\xc3\xa4 maissinsa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMaissia k\xc3\xa4ytet\xc3\xa4\xc3\xa4n sek\xc3\xa4 ihmisten ravintona ett\xc3\xa4 kotiel\xc3\xa4inten, etenkin sikojen rehuna. Maissista voidaan valmistaa esimerkiksi muovia, kuituja, makeutusaineeksi sopivaa maissisiirappia tai alkoholia. Maissista tislattu alkoholi on perinteinen Bourbon-viskin l\xc3\xa4hde. Sit\xc3\xa4 sekoitetaan my\xc3\xb6s pieni\xc3\xa4 m\xc3\xa4\xc3\xa4ri\xc3\xa4 bensiiniin korkeampien oktaanilukujen saamiseksi, p\xc3\xa4\xc3\xa4st\xc3\xb6jen v\xc3\xa4hent\xc3\xa4miseksi ja maa\xc3\xb6ljyn s\xc3\xa4\xc3\xa4st\xc3\xa4miseksi. Maissin jyvist\xc3\xa4 puristetaan my\xc3\xb6s maissi\xc3\xb6ljy\xc3\xa4._NEWLINE_Maissi on monissa maissa ruokavalion perusta. Useissa kulttuureissa siit\xc3\xa4 valmistetaan paksua puuroa tai polentaa, ja maissi on tortillan ja monen muun meksikolaisen ruuan p\xc3\xa4\xc3\xa4ainesosa. Joistakin lajikkeista valmistetaan popcornia. Maissihiutaleet (corn flakes) ovat suosittu aamiaisruoka. Sokerimaissia sy\xc3\xb6d\xc3\xa4\xc3\xa4n vihannesten tavoin. Maissia kasvatetaan my\xc3\xb6s koristekasvina puutarhoissa. T\xc3\xa4h\xc3\xa4n tarkoitukseen k\xc3\xa4ytet\xc3\xa4\xc3\xa4n usein v\xc3\xa4rikk\xc3\xa4it\xc3\xa4 muotoja. Lis\xc3\xa4ksi koristemaissi on usein eritt\xc3\xa4in suurikokoinen ja sen t\xc3\xa4hk\xc3\xa4 voi olla jopa 60\xc2\xa0cm:n mittainen._NEWLINE_Er\xc3\xa4s varhaisimpia kuvauksia keskiamerikkalaisten intiaanien tavasta k\xc3\xa4sitell\xc3\xa4 maissia ja valmistaa tortilloita, l\xc3\xb6ytyy italialaisen Girolamo Benzonin teoksesta La Historia del Mondo Nuovo.  _NEWLINE_Maissitaikina tunnetaan Meksikossa nimell\xc3\xa4 nixtamal. Sanan alkuper\xc3\xa4inen muoto nahuatliksi on nextamalli, jossa nex tarkoittaa kalkkia tai tuhkaa ja tamalli taikinaa. Nixtamalprosessin keksiminen lis\xc3\xa4si suuresti maissin ravintoarvoa (erityisesti B3-vitamiinin osalta, jota ei ilman t\xc3\xa4t\xc3\xa4 k\xc3\xa4sittely\xc3\xa4 juurikaan saa maissista) ja siten auttoi ratkaisevasti mesoamerikkalaisten kulttuurien synty\xc3\xa4. Samalla kun kalkkivedess\xc3\xa4 liottaminen ja keitt\xc3\xa4minen pehmitt\xc3\xa4\xc3\xa4 jyv\xc3\xa4n kuoren, se my\xc3\xb6s vaikuttaa edullisesti jyv\xc3\xa4n karkeaan kuituun ja on t\xc3\xa4rke\xc3\xa4 kalsiumin l\xc3\xa4hde. Amerikanenglannissa k\xc3\xa4sitelty maissi tunnetaan nimell\xc3\xa4 \'hominy\', ilmeisesti powhatan-intiaaneilta lainatun sanan mukaan._NEWLINE_Nykyisin saattaa meksikolaisessa pikkukyl\xc3\xa4ss\xc3\xa4 n\xc3\xa4hd\xc3\xa4 aamun varhaisina tunteina naisia rient\xc3\xa4m\xc3\xa4ss\xc3\xa4 maissitaikina-astiat p\xc3\xa4\xc3\xa4ns\xc3\xa4 p\xc3\xa4\xc3\xa4ll\xc3\xa4. Naiset ovat silloin  tulossa molino de nixtamalilta, maissimyllylt\xc3\xa4, jossa he ovat k\xc3\xa4yneet jauhattamassa y\xc3\xb6n aikana turvonneet maissinjyv\xc3\xa4t. Viimeinen silaus maissitaikinalle annetaan kotona jauhinkiven p\xc3\xa4\xc3\xa4ll\xc3\xa4  mano de metatella, metaten k\xc3\xa4dell\xc3\xa4, pitk\xc3\xa4nomaisella, sylinterin muotoisella kivell\xc3\xa4. Metaten, kolmijalkaisen laavakivest\xc3\xa4 muotoillun jauhinkiven l\xc3\xa4hinn\xc3\xa4 jauhajaa oleva osa on ylemp\xc3\xa4n\xc3\xa4 sen ulointa osaa. N\xc3\xa4in jauhaja voi ty\xc3\xb6skennell\xc3\xa4 k\xc3\xa4sivarret suorina ja k\xc3\xa4ytt\xc3\xa4\xc3\xa4 apunaan yl\xc3\xa4vartalonsa painoa ja metaten loivaa luisua.\n_START_SECTION_\nLajikkeet\n_START_PARAGRAPH_\nMaissista on kehitetty useita lajikkeita.  Ne voidaan jyv\xc3\xa4n rakenteen ja koostumuksen sek\xc3\xa4 k\xc3\xa4ytt\xc3\xb6tavan mukaan jakaa kuuteen p\xc3\xa4\xc3\xa4tyyppiin, jotka ovat paukkumaissi, jauhomaissi, kivimaissi, hammasmaissi, sokerimaissi ja vahamaissi. Taloudellisesti t\xc3\xa4rkein tyyppi on hammasmaissi, jonka jyv\xc3\xa4t muodoltaan muistuttavat ihmisen poskihampaita. Sokerimaissin jyv\xc3\xa4t kypsyv\xc3\xa4t korjattaviksi nopeammin kuin muiden maissityyppien, ja sit\xc3\xa4 voidaan pienimuotoisesti viljell\xc3\xa4 siell\xc3\xa4kin, miss\xc3\xa4 kasvukausi on lyhyt, kuten Suomessa.'